b"\n_START_ARTICLE_\nHarold Pinter\n_START_SECTION_\nForfatterskab\n_START_PARAGRAPH_\nPinter voksede op i en j\xc3\xb8disk familie i krigstidens England og m\xc3\xa6rkede godt antisemitismen. Pinter var uddannet som skuespiller og arbejdede ved scenen frem til sit gennembrud som dramatiker i starten af 1960'erne. Han slap aldrig helt faget, da han gennem hele sin karriere fungerede som instrukt\xc3\xb8r, is\xc3\xa6r af sine egne stykker. _NEWLINE_Han var mest kendt for sine teaterstykker, der tilh\xc3\xb8rer genren absurd teater og g\xc3\xb8r ham til en arvtager efter Samuel Beckett. _NEWLINE_Hans gennembrud var med F\xc3\xb8dselsdagsselskabet fra 1958. Blandt hans mest kendte v\xc3\xa6rker er Hjemkomsten fra 1964. Betrayal (Bedraget) fra 1978 blev en skandalesucces, fordi stykket bygger p\xc3\xa5 Pinters utroskabsaff\xc3\xa6re, da han havde en aff\xc3\xa6re med Joan Bakewell, mens han var gift med Vivien Merchant. Stykket fort\xc3\xa6ller om aff\xc3\xa6ren set fra den bedragne \xc3\xa6gtemands synsvinkel, fortalt i omvendt r\xc3\xa6kkef\xc3\xb8lge, s\xc3\xa5 det \xc3\xa5bner med aff\xc3\xa6rens slut, og bev\xc3\xa6ger sig bagud i tid. Dette kunstgreb er senere benyttet i en r\xc3\xa6kke spillefilm, men stammer fra Pinter._NEWLINE_Pinter n\xc3\xa5ede at skrive 32 skuespil og flere postmoderne romaner. Han skrev drejeb\xc3\xb8ger til film og tv-serier, og huskes for The Servant med Dirk Bogarde fra 1963 og The Go Between med Julie Christie fra 1969. I Danmark er is\xc3\xa6r Den franske l\xc3\xb8jtnants kvinde med Meryl Streep fra 1981 kendt. Senest skrev han filmen Sleuth fra 2007 med Jude Law og Michael Caine p\xc3\xa5 rollelisten. _NEWLINE_Pinter optr\xc3\xa5dte ogs\xc3\xa5 p\xc3\xa5 den politiske scene som debatt\xc3\xb8r. I 1970'erne markerede han sig som venstrefl\xc3\xb8jens taler\xc3\xb8r. I 1980'erne virkede han sammen med sin amerikanske kollega Arthur Miller som fork\xc3\xa6mper for bl.a. de politiske rettigheder for folkeslag i Tyrkiet._NEWLINE_Pinters eneste roman, The Dwarfs, siges at v\xc3\xa6re lige s\xc3\xa5 lun og dobbeltbundet som Klaus Rifbjergs Arkivet. I 1980 giftede han sig med forfatterinden Antonia Fraser. Han sagde nej til at blive adlet i 1996, men lod sig udn\xc3\xa6vne til Companion of Honour i 2002. Senere fik han konstateret kr\xc3\xa6ft i spiser\xc3\xb8ret, men fortsatte sit virke som debatt\xc3\xb8r._NEWLINE_I 1981 var Pinter Oscar-nomineret for manuskriptet til Den franske l\xc3\xb8jtnants kvinde. Han efterlod et aldrig realiseret manuskript til en film efter Marcel Prousts P\xc3\xa5 sporet af den tabte tid. Pinter var videre Oscar-nominteret i 1984, da han bearbejdede Betrayal for film. I 2005 modtog han Nobelprisen i litteratur, hvor han ukonventionelt gjorde betragtninger over invasionen i Irak, som han betegnede som banditagtig og et klart eksempel p\xc3\xa5 statsterrorisme. Han argumenterede for en rigsretssag mod Tony Blair, fordi denne p\xc3\xa5 falskt grundlag involverede England i krigen i Irak."